**ДО**

**Г-ЖА ПЕТЯ АВРАМОВА**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**ДОКЛАД**

**ОТ НИКОЛАЙ НАНКОВ**

**ЗАМЕСТНИК - МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

Председател на работна група, определена със Заповед № РД-02-14-321/02.04.2019 г. на министъра на регионалното развитие и благоустройството

**ОТНОСНО:** Проект на Наредба за условията и реда за създаване и поддържане на Единна информационна система за ВиК услугите и на регистър на асоциациите по ВиК и на ВиК операторите

**УВАЖАЕМА ГОСПОЖО АВРАМОВА,**

Със Закона за изменение и допълнение на Закона за водите (ЗВ) в сила от 24.09.2009г. (обн. ДВ бр. 47 от 2009 г.) е създадена нова глава 11а, в която се съдържа раздел V „Единна информационна система за ВиК услуги. Регистър на асоциации по ВиК и на ВиК оператори“.

Чл. 198р от ЗВ предвижда създаването от министерството на регионалното развитие и благоустройството (МРРБ) на Единна информационна система за ВиК услугите и регистър на асоциациите по ВиК и на ВиК операторите. Законовата делегация за приемане на подзаконов нормативен акт за определянето на условията и реда за създаване и поддържане на Единната информационна система и на регистъра по чл. 198р от ЗВ е заложено в чл. 198х от ЗВ като задължение на министъра на регионалното развитие и благоустройството.

Създаването на Единната информационна система за ВиК услугите и регистъра на асоциациите по ВиК и на ВиК операторите е предвидено в двете стратегии с пряко отношение - Националната стратегия за управление и развитие на водния сектор в Република България, одобрена от Народното събрание през 2012 г. и Стратегията за развитие и управление на водоснабдяването и канализацията в Република България 2014 – 2023 г. (одобрена с Решение на Министерския съвет № 269 от 07.05.2014 г.), като в последната са изрично цитирани.

Системата и регистърът са инструмент за упражняване на законово установени функции и правомощия на министъра на регионалното развитие и благоустройството съгласно ЗВ, включително по отношение изпълнението на секторната стратегия и плана за действие, неговите контролни и координационни функции по отношение асоциациите по В и К, обособените територии, както и тези на принципал на В и К операторите с държавно участие в капитала. Чрез визираните система и регистър ще се осигури механизъм за поддържане на актуална и публично достъпна информация за развитието на предоставяните ВиК услугите в страната, за техните цени, одобрените бизнес планове за дейността на ВиК операторите, както и до информация за основните субекти във ВиК отрасъла - държавните органи, асоциациите по ВиК, общините и ВиК операторите.

В тази връзка МРРБ инициира изработването на проект на Наредба за условията и реда за създаване и поддържане на Eдинната информационна система за ВиК услугите и на регистъра на асоциациите по ВиК и на ВиК операторите и със Заповед № РД-02-14-321/02.04.2019 г. на министъра на регионалното развитие и благоустройството беше сформирана работна група, която да разгледа, анализира и представи становища и предложения по проект на Наредба за условията и редът за създаване и поддържане на Единна информационна система за ВиК услугите и на регистър на асоциациите по ВиК и на ВиК операторите, относно обвързването ѝ с изискванията на приложимите разпоредби на действащото законодателство и обхвата на информационната система, която ще се разработи. Проектът беше разгледан и анализиран в няколко поредни заседания на работната група като бяха обсъдени всички постъпили предложения.

В съответствие със законовата делегация, с проекта на наредба се детайлизират условията и редът за създаване и поддържане на Eдинната информационна система за ВиК услугите и на регистъра на асоциациите по ВиК и на ВиК операторите. Уредбата е организирана в три глави, в които са предложени общи положения, съдържание и обхват на информацията и данните, както и правила за създаването и поддържането на системата и регистъра по чл. 198р от ЗВ. В изпълнение на чл. 198у, ал. 1 от ЗВ към наредбата има две приложения с образци на заявленията, с които се предоставят данните за отразяване в регистъра.

С изготвения проект на наредба ще се изпълни законовото изискване за приемане на подзаконов нормативен акт за детайлизиране на уредбата в глава 11а, раздел V от ЗВ, чрез което се цели постигането на следните цели:

* уреждане на обществените отношения във връзка със създаването и поддържането на Единна информационна система на ВиК услугите и регистър на асоциациите по ВиК и на ВиК операторите, чието създаване е възложено на министъра на регионалното развитие и благоустройството с изрични разпоредби от Закона за водите, с което се изпълнява изрично законово изискване;
* детайлизиране, на подзаконово ниво, на условията и реда за воденето и ползването на системата и регистъра по чл. 198р от ЗВ и създаване на необходимите условия за тяхното законосъобразно реализиране;
* осигуряване на визираните в ЗВ условия за постигане на публичност и прозрачност при осъществяване на дейността по предоставяне на ВиК услуги чрез уредбата и реалното създаване и ползване на системата и регистъра по чл. 198р от ЗВ.

Предвид гореизложеното, моля за Вашата резолюция за публикуване на проекта на Наредба за условията и реда за създаване и поддържане на Eдинна информационна система за ВиК услугите и на регистър на асоциациите по ВиК и на ВиК операторите, заедно с мотивите за изготвянето ѝ, на Портала за обществени консултации и на интернет страницата на МРРБ.

**ПРИЛОЖЕНИЯ:**

1. Проект на Наредба за условията и реда за създаване и поддържане на Eдинна информационна система за ВиК услугите и на регистър на асоциациите по ВиК и на ВиК операторите;
2. Мотиви.

**НИКОЛАЙ НАНКОВ**

**ЗАМЕСТНИК-МИНИСТЪР**

***Формат на електронен подпис: .p7s***